Simon Emil Ammitzbøll (LA), 2014-01-30:
Det er jo næsten ærgerligt, at vi ikke har behandlet det her forslag sammen med regeringens forslag, L 112, for vi har fået en bandepakke fra regeringen, der er i ubalance, og hvor der er rigtig mange gode forslag med hensyn til forebyggelse, exitprogrammer, men hvor man har glemt den del, der handler om straf.
Og det prøver vi så med det her beslutningsforslag at rette op på.
Man kan jo se på bande- og rockerkriminaliteten og spørge: Hvad er det, der skal til, for at man kan gøre noget ved det?
Hvad er det, der får folk lokket ind i det, og hvordan kan man ændre på det mønster?
Jeg tror desværre, at mange bliver lokket ind i miljøet, som hr. Peter Skaarup også var inde på, af tilbuddet om en livsstil med lette penge og store statussymboler.
Jeg tror også, at nogle tager chancen, fordi risikoen for at blive opdaget måske ikke er stor nok.
Og endelig er der sikkert også nogle, der tager chancen, fordi selv hvis de så bliver opdaget, går det jo nok endda, fordi vi ikke straffer nok.
Der er nogle, der siger: Jamen hvad sker der så, når de kommer ud igen; hvad er de så for nogle mennesker?
Og der har vi i Liberal Alliance den tro, at hvis de er inde i et tilstrækkeligt antal årtier, skal de såmænd nok blive nogle stille og rolige mennesker, inden de bliver lukket ud igen.
Hvis man ser på de tal, som vi har fået oplyst af Rigspolitiet, så er det sådan, som jeg har været inde på et par gange, at der i det, der hedder niveau 1, altså de værste, er 1.040 tilfælde, som er blevet dømt 2.429 gange for i alt 21.641 forhold.
Går vi videre til niveau 2, er der 595 mennesker, som er blevet dømt 969 gange for i alt 8.031 tilfælde af kriminalitet.
Man må jo undre sig over, hvordan de her mennesker i løbet af deres ungdom kan nå at komme for en dommer flere gange med alle de her sager, som de skal dømmes for, og at man ikke sørger for at holde dem væk fra gaderne og fra ofrene i længere tid.
Det er jo i virkeligheden det, som vi har prøvet at gøre noget ved med forslag et i det beslutningsforslag, som er fremsat her.
Det er i virkeligheden set fra vores synspunkt noget af det, der kunne gøre rigtig, rigtig meget i forhold til strafdelen, og jeg håber, at regeringen alligevel vil overveje – for at få et flertal også for dele af deres egen politik – om man ikke kunne lave en aftale om strafdelen.
Så er der også diskussionen om det her med intimiderende og chikanerende adfærd over for politiet og øvrige myndigheder.
Det er jo desværre noget, man ofte ser, også i medierne.
Jeg så selv på TV 2/Øst den omtalte situation fra Korsør, som vi tidligere snakkede om i dag, hvor man endda ser nogle billeder af sådan en nervøst grinende politibetjent, der forlader området efter dialog med unge kriminelle.
Det er et helt forkert signal at sende til de der unge mennesker, altså at man nærmest griner lidt af situationen, når vi samtidig kan se unge mennesker, der snakker om, at politiet skal jages ud af området, indtil man viser respekt for de kriminelle.
Det er jo den helt omvendte verden.
Det, som jeg tror man ikke har forstået i regeringen, er i virkeligheden, at vi i samfundet generelt tager mere og mere afstand fra vold.
Man har fjernet volden fra skolerne mellem lærere og børn; man har kriminaliseret vold mellem forældre og børn.
Og godt for det.
Tolerancen i samfundet generelt over for overfald af forskellig art bliver mindre og mindre.
Det eneste, vi ikke rigtig har forholdt os til, er den værste form for vold, den allermest rå og organiserede voldskriminalitet, som vi ser i de her rocker- og bandemiljøer.
Det skal vi have gjort noget ved, og det er det, vi håber at gøre med de forslag, som er fremsat her.
Jeg håber, at ministeren kommer lidt mere i kompromishumør, for det virker, som om man tænker, at vi har lagt et forslag frem – og det kan man så tage stilling til.
Ja, det bliver ikke vedtaget – det tror jeg nærmest godt vi kan garantere.
Derfor er det interessant at finde ud af, hvor det er, regeringen er interesseret i at gå på kompromis og lave aftaler.
Det er jo fair nok, at regeringen ikke vil forhandle det her, men ovre ved gulerodsstængerne, men så tager vi den der.